Diari Oficial de la Generalitat Valenciana


Sumari del DOGV 9229, del 03-12-2021 (2021/12517)

DECRET 192/2021, de 3 de desembre, del Consell, de modificació del Decret 61/2021, de 14 de maig, d'aprovació de les bases reguladores per a la concessió directa de subvencions extraordinàries per al suport a la solvència empresarial a la Comunitat Valenciana, en resposta a la pandèmia de la Covid-19, i d'obertura d'un nou termini de presentació de sol·licituds.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9229

Data del DOGV
:   03-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12870


Data del document
:   03-12-2021

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda pública
    * política industrial
    * malaltia infecciosa

DECRET 192/2021, de 3 de desembre, del Consell, de modificació del Decret 61/2021, de 14 de maig, d'aprovació de les bases reguladores per a la concessió directa de subvencions extraordinàries per al suport a la solvència empresarial a la Comunitat Valenciana, en resposta a la pandèmia de la Covid-19, i d'obertura d'un nou termini de presentació de sol·licituds. [2021/12672]  
Mitjançant el Decret 61/2021, de 14 de maig, el Consell va aprovar les bases reguladores per a la concessió directa de subvencions extraordinàries de suport a la solvència empresarial per la Covid-19, a què es refereix el Reial decret llei 5/2021, de 12 de març, pel qual es crea una línia d'ajudes directes a autònoms (empresaris i professionals) i empreses per a la reducció de l'endeutament i el suport a la solvència del sector privat.  
Les ajudes tenen caràcter finalista, per la qual cosa han d'aplicar-se a les despeses subvencionables determinades en el decret; això és, les quantitats que es destinen a satisfer el deute amb proveïdors, creditors financers i no financers, inclosos els pagaments pendents derivats dels costos fixos incorreguts, en un període de temps determinat.  
El Reial decret llei 17/2021, en la disposició final tercera, estableix una modificació del Reial decret llei 5/2021, amplia l'àmbit temporal cobert per les ajudes i aclareix alguns punts, amb la finalitat de poder realitzar convocatòries addicionals de les ajudes que han d'estar resoltes dins de l'exercici pressupostari de 2021.  
Després d'haver-se resolt el noranta per cent de les sol·licituds presentades, i existint crèdit disponible per a realitzar una nova convocatòria, amb el propòsit d'aprofitar al màxim aquests recursos econòmics per a impulsar la reactivació després de la pandèmia, el Consell ha considerat convenient realitzar una nova convocatòria que permeta incorporar les modificacions introduïdes pel Reial decret llei 17/2021, a fi d'ampliar el període subvencionable i flexibilitzar alguns dels requisits dins del marc establit pel Reial decret llei 5/2021, en la seua redacció actual.  
D'aquesta manera, tal com s'estableix en el Reial Decret llei 17/2021, en la disposició final tercera, les ajudes directes rebudes pels autònoms i empreses considerats elegibles hauran d'aplicar-se a satisfer el deute i a realitzar pagaments a proveïdors i altres creditors, financers i no financers, així com a compensar costos fixos incorreguts, sempre que aquests s'hagen generat entre l'1 de març de 2020 i el 30 de setembre de 2021 i procedisquen de contractes anteriors al 13 de març de 2021.  
  
D'altra banda, es permet a les empreses que, tenint resultat net negatiu en 2019 i no l'hagen tingut en 2018, puguen acollir-se a aquestes ajudes, si compleixen la resta dels requisits establits, la qual cosa justifica el caràcter excepcional d'aquesta situació.  
Igualment, s'introdueixen modificacions en matèria de justificació de les ajudes derivades de la inclusió dels costos fixos com a subvencionables, encara que no hagen sigut determinants de pèrdues.  
Finalment, i donat el caràcter d'urgència derivat dels terminis establits per a la resolució d'aquestes ajudes, s'introdueixen alguns aspectes tècnics que facilitaran la tramitació de les ajudes.  
Per tot el que s'ha exposat, en virtut del que disposa l'article 28.c de la Llei 5/1983, de 30 de desembre, de la Generalitat, del Consell; a proposta del conseller d'Hisenda i Model Econòmic, amb la deliberació prèvia del Consell, en la reunió de 3 de desembre de 2021,  
  
  
DECRETE  
  
Article 1. Modificació del Decret 61/2021, de 14 de maig, del Consell, d'aprovació de les bases reguladores per a la concessió directa de subvencions extraordinàries de suport a la solvència empresarial per la Covid-19  
Es modifiquen els articles 5, 6, 7, 9 i 15 del Decret 61/2021, de 14 de maig, del Consell, que queden redactats en els termes que figuren en l'annex d'aquest decret.  
  
Article 2. Termini i forma de presentació de sol·licituds  
1. S'obri un nou termini per a la presentació de sol·licituds, que serà comú per a tots els sol·licitants: s'iniciarà a les 09.00 hores del 4 de desembre de 2021 i finalitzarà a les 23.59 hores del 13 de desembre de 2021.  
2. Les sol·licituds es presentaran de manera telemàtica en la seu electrònica de la Generalitat a través del procediment «Sol·licitud de subvencions extraordinàries per al suport a la solvència empresarial a la Comunitat Valenciana, en resposta a la pandèmia de la Covid-19. Pla Resistir Plus». En la pàgina web de la Conselleria d'Hisenda i Model Econòmic estarà disponible la informació sobre la convocatòria i s'habilitarà un accés a la seu electrònica per a formular la sol·licitud.  
  
3. Per a realitzar la presentació de la sol·licitud, s'haurà de disposar de signatura electrònica avançada, amb el certificat admés per la seu electrònica de la Generalitat (https://sede.gva.es).  
4. La presentació de sol·licituds mitjançant representant requerirà l'autorització prèvia a través del Registre de Representants (https://www.accv.es/servicios/registro-de-representantes/) de la Generalitat o a través del Registre Electrònic d'Apoderaments de l'Estat (https://sede.administracion.gob.es/pag\_sede/servicioselectronicos/registroelectronicodeapoderamientos.html)  
5. Qualsevol sol·licitud presentada seguint un procediment diferent del descrit en aquest article serà inadmesa.  
6. Només podrà presentar-se una sol·licitud per cada beneficiari sol·licitant; totes les que es consideren duplicades es consideraran no presentades, i, en aquest cas, només es tindrà en compte l'última sol·licitud presentada electrònicament.  
7. En aquells casos en els quals s'haja presentat ja una sol·licitud per a accedir a les ajudes, es podrà presentar una nova sol·licitud en els terminis establits en aquest article. En els casos en què la sol·licitud no haja sigut resolta, es tindrà en compte solament l'última sol·licitud presentada, que haurà de recollir la totalitat de les despeses que s'imputaran a la subvenció. En els casos en què la sol·licitud ja haja sigut resolta, se'n podrà presentar una de nova, declarant despeses subvencionables addicionals a les de la primera sol·licitud, sense perjudici de l'aplicació dels límits màxims corresponents.  
8. L'òrgan gestor de les ajudes demanarà a l'AEAT i a qualsevol altra administració o entitat pública, la informació estrictament necessària per a l'atorgament de les ajudes. Les dades obtingudes només podran ser utilitzades per a la concessió i control d'aquestes ajudes i totes les persones que intervinguen en el procediment estaran subjectes al deure de confidencialitat al qual es refereix l'article 5.1.f del Reglament (UE) 2016/679.  
9. Rebuda la documentació necessària per a procedir a la concessió d'aquestes ajudes, la processarà la Direcció General de Tecnologies de la Informació i les Comunicacions.  
10. La presentació de la sol·licitud implica el coneixement i acceptació de les bases reguladores, i comportarà l'autorització expressa a la conselleria competent perquè aquesta puga verificar amb l'AEAT els requisits necessaris per a poder accedir a l'ajuda, determinar l'import d'aquesta i comunicar al Ministeri d'Hisenda i Funció Pública la informació que siga requerida en relació amb la gestió d'aquestes ajudes.  
  
Així mateix, comportarà l'autorització perquè l'esmentada conselleria verifique que el sol·licitant està al corrent del compliment de les seues obligacions tributàries i amb la Seguretat Social en els termes establits en l'article 13 de l'LGS, i puga obtindre:  
a) De l'Agència Estatal d'Administració Tributària (AEAT), l'acreditació que la persona sol·licitant està al corrent de les seues obligacions tributàries.  
b) De la Tresoreria General de la Seguretat Social, l'acreditació que la persona sol·licitant està al corrent en el compliment de les seues obligacions amb la Seguretat Social.  
c) De l'Agència Tributària Valenciana, l'acreditació que la persona sol·licitant no té deutes de naturalesa tributària amb la Generalitat.  
  
11. No s'admetrà cap ampliació de termini, llevat que no puguen presentar-se les sol·licituds per impossibilitats tècniques atribuïbles a l'Administració.  
  
  
Article 3. Ampliació del termini de justificació  
Per a aquelles subvencions ja concedides, s'amplia el termini de justificació que finalitzarà al cap de tres mesos, comptadors des de l'endemà de la publicació d'aquest decret, sense perjudici del que es disposa per als beneficiaris que reben una nova concessió d'ajuda, i en aquest cas, el termini finalitzarà al cap de tres mesos des del pagament de l'última ajuda concedida.  
S'autoritza el conseller competent en matèria d'hisenda a ampliar el termini de justificació mitjançant resolució dictada a aquest efecte.  
  
Article 4. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Article 5. Recursos  
Contra aquest decret, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
Xixona, 3 de desembre de 2021  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO  
  
  
ANNEX  
  
1. Es modifica l'article 5 del Decret 61/2021, de 14 de maig, del Consell, que queda redactat en els següents termes:  
  
«Article 5. Requisits d'elegibilitat  
1. Els empresaris i professionals que apliquen el règim d'estimació objectiva en l'Impost sobre la Renda de les Persones Físiques, les empreses que hagen realitzat una modificació estructural de la societat mercantil entre l'1 de gener de 2019 i el 31 de desembre de 2020, i els professionals o empreses que s'hagen donat d'alta o creat entre l'1 de gener de 2019 i el 31 de desembre de 2019, no serà necessari que complisquen el requisit d'elegibilitat de caiguda del volum de negoci que es recull en els apartats següents.  
A aquest efecte, s'entendrà per modificacions estructurals les que es regulen en la Llei 3/2009, de 3 d'abril, sobre modificacions estructurals de les societats mercantils.  
De la mateixa forma, empreses o professionals que apliquen el règim d'estimació objectiva en 2019 o 2020 en l'Impost sobre la Renda de les Persones Físiques, amb independència que realitzen altres activitats a les quals siga aplicable el règim d'estimació directa, fins i tot quan s'haja renunciat al règim d'estimació objectiva per a 2021, tampoc serà necessari que complisquen el requisit d'elegibilitat de caiguda del volum de negoci que es recull en els apartats següents.  
  
2. Podran ser-ne beneficiaris les empreses, professionals i entitats que no apliquen el règim d'estimació objectiva en l'Impost sobre la Renda de les Persones Físiques, sempre que el volum d'operacions anual declarat o comprovat per l'Administració, en l'Impost sobre el Valor Afegit o tribut indirecte equivalent en 2020, haja caigut més d'un 30 % respecte a 2019 i tinguen un volum de despeses subvencionables, almenys, de 4.000,00 euros, tenint en compte les següents particularitats:  
a) Per al cas de grups consolidats que tributen en l'Impost de Societats en el règim de tributació consolidada, s'entendrà com a destinatari a l'efecte del compliment dels requisits d'elegibilitat i transferències, el mencionat grup com un contribuent únic, i no cadascuna de les entitats que l'integren, per la qual cosa el volum d'operacions a considerar per a determinar la caiguda de l'activitat serà el resultat de sumar tots els volums d'operacions de les entitats que conformen el grup.  
  
Les entitats que hagen format part d'un grup en 2019, però no en 2020, seran considerades com a independents i podran sol·licitar les ajudes sempre que complisquen els requisits de manera individualitzada.  
No obstant el que es disposa en el paràgraf anterior, en el cas de grups s'acudirà a les regles de càlcul del volum d'operacions només en relació amb les entitats que van formar part del mateix grup tant en 2019 com en 2020.  
b) Les entitats en règim d'atribució de rendes en l'Impost sobre la Renda de les Persones Físiques podran sol·licitar les ajudes quan complisquen les condicions per a això. La beneficiària directa de l'ajuda serà l'entitat sol·licitant i no els seus socis, comuners, hereus o partícips. Les magnituds a considerar en la determinació de l'ajuda es calcularan en la seu de l'entitat.  
3. No es consideraran destinataris aquelles empreses o professionals, entitats i grups consolidats que complisquen els requisits establits els dos apartats anteriors d'aquest article i que en la declaració de l'Impost sobre la Renda de les Persones Físiques corresponent a 2019 hagen declarat un resultat net negatiu per les activitats econòmiques en les quals hagen aplicat el mètode d'estimació directa per a determinar-lo, o, si és el cas, haja resultat negativa en aquest exercici la base imposable de l'Impost de societats o de l'Impost de la Renda de no Residents, abans de l'aplicació de la reserva de capitalització i compensació de bases imposables negatives.  
  
No obstant això, podran ser-ne beneficiaris quan es troben en alguna de les següents circumstàncies:  
a) Que en 2018 hagen declarat un resultat net positiu per les activitats econòmiques en les quals haguera aplicat el mètode d'estimació directa per a determinar-ho, si és el cas, haja resultat positiva en aquest exercici la base imposable de l'Impost de Societats o de l'Impost de la Renda de no Residents, abans de l'aplicació de la reserva de capitalització i compensació de bases imposables negatives.  
  
b) Que hagen sigut donades d'alta o creades entre l'1 de gener i el 31 de desembre de 2019.  
4. Quan, qui sol·licita l'ajuda, realitze exclusivament operacions no subjectes o exemptes que no obliguen a presentar autoliquidació periòdica de l'IVA (articles 20 i 26 de la Llei 31/1992, de 28 de desembre, de l'Impost sobre el Valor Afegit) i no aplique el règim d'estimació objectiva en l'Impost sobre la Renda de les Persones Físiques en 2019 i 2020, a l'efecte de determinar el compliment del requisit de la caiguda del 30 % del volum de negoci en 2020 respecte a 2019, s'entendrà que el volum d'operacions en 2019 i 2020 el constitueix:  
1r. Per a contribuents de l'Impost sobre la Renda de les Persones Físiques, la informació sobre la totalitat dels ingressos íntegres fiscalment computables procedents de la seua activitat econòmica inclosos en la seua declaració de l'impost en 2019, així com la suma dels ingressos íntegres fiscalment inclosos en les seues autoliquidacions de pagaments fraccionats corresponent a 2020.  
2n. Per a contribuents de l'Impost de Societats o de l'Impost de la Renda de No Residents amb establiment permanent, la informació sobre la base imposable prèvia declarada en l'últim pagament fraccionat dels anys 2019 i 2020 respectivament en el cas que aquests pagaments fraccionats es calculen segons el que es disposa en l'article 40.3 de la Llei 27/2014, de 27 de novembre, de l'Impost de societats.  
  
5. Quan l'empresa o professional sol·licitant de l'ajuda realitze una activitat de comerç minorista amb un rendiment d'activitats econòmiques que es determine mitjançant el règim d'estimació directa en l'Impost sobre la Renda de les Persones Físiques, aplicant per aquesta activitat el règim especial del recàrrec d'equivalència en l'Impost sobre el Valor Afegit o tribut equivalent, s'entendrà que el seu volum d'operacions en l'exercici 2019 el constitueix la totalitat dels ingressos íntegres fiscalment computables procedents de la seua activitat econòmica minorista inclosos en la seua declaració de l'Impost sobre la Renda de les Persones Físiques corresponent a 2019, mentre que el seu volum d'operacions en l'exercici 2020 serà la suma dels ingressos íntegres fiscalment computables inclosos en les seues autoliquidacions de pagaments fraccionats de l'exercici 2020.  
6. En aquells casos en els quals la persona o entitat beneficiària puga participar en les convocatòries que es realitzen en tots els territoris en els quals operen, el criteri de distribució de la caiguda del volum d'operacions entre els territoris s'efectuarà a partir de les retribucions del treball personal consignades en la declaració informativa resum anual de retencions i ingressos a compte, les quals seran atribuïdes a cada territori en funció de la residència dels perceptors.  
7. El compliment dels requisits anteriors es verificarà amb la informació facilitada per l'Agència Estatal de l'Administració Tributària a la Generalitat sobre la base de les obligacions de subministrament d'informació recollides en el conveni signat entre elles en aplicació del que s'estableix en l'article 4. 4 del Reial decret llei 5/2021. En aquest sentit, es denegaran les ajudes sol·licitades quan l'Agència Estatal de l'Administració Tributària no dispose de les dades necessàries per a resoldre les ajudes.  
8. Els destinataris de les ajudes previstes en aquest decret hauran de complir, en el moment de presentació de la sol·licitud, els següents requisits:  
a) No haver sigut condemnat mitjançant sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
b) No haver donat lloc, per causa de la qual haja sigut declarada culpable, a la resolució ferma de qualsevol contracte subscrit amb l'Administració.  
c) Estar al corrent de pagament d'obligacions per reintegrament de subvencions o ajudes públiques.  
d) Estar al corrent en el compliment de les obligacions tributàries i davant de la Seguretat Social.  
e) No haver sol·licitat la declaració de concurs voluntari, no haver sigut declarat insolvent en qualsevol procediment, no estar declarats en concurs, llevat que en aquest haja adquirit l'eficàcia un conveni, no estar subjectes a intervenció judicial o haver sigut inhabilitats conforme amb la Llei 22/2003, de 9 de juliol, concursal, sense que haja conclòs el període d'inhabilitació fixat en la sentència de qualificació del concurs.  
  
f) No tindre residència fiscal en un país o territori qualificat reglamentàriament com a paradís fiscal.  
g) No tractar-se de beneficiaris incursos en algun dels supòsits dels establits en article 21 d'aquest decret respecte a la normativa de la Unió Europea en matèria d'ajudes d'estat.»  
  
2. Es modifica l'article 6 del Decret 61/2021, de 14 de maig, del Consell, que queda redactat en els següents termes:  
  
«Article 6. Despeses subvencionables  
1. Les ajudes directes rebudes per autònoms i empreses considerats elegibles tindran caràcter finalista i hauran d'aplicar-se a satisfer el deute i a realitzar pagaments a proveïdors i altres creditors, financers i no financers, així com a compensar els costos fixos incorreguts, que no estiguen coberts per altres fonts, com ara assegurances, mesures d'ajuda temporal cobertes pel Marc Temporal Nacional o ajudes d'unes altres fonts, sempre que aquests s'hagen generat entre l'1 de març de 2020 i el 30 de setembre de 2021 i procedisquen de contractes anteriors al 13 de març de 2021. La intensitat de l'ajuda no superarà el 70 % dels costos fixos no coberts, excepte en el cas de les microempreses i les petites empreses (en el sentit de l'annex I del Reglament general d'exempció per categories), respecte de les quals la intensitat de l'ajuda no superarà el 90 % dels costos fixos no coberts.  
  
2. En primer lloc, se satisfaran els pagaments a proveïdors i creditors no financers, per ordre d'antiguitat; si escau, en segon lloc, es reduirà el deute amb creditors financers, i hi prevaldrà la reducció del deute amb aval públic. Finalment, es podrà destinar el romanent de l'ajuda a compensar els costos fixos incorreguts a què es refereix l'últim paràgraf de l'apartat anterior.  
3. Es considerarà subvencionable l'amortització anticipada del nominal del deute dels sol·licitants, contret amb anterioritat al 13 de març de 2021, sense que siguen subvencionables les despeses que puguen derivar-se d'aquesta cancel·lació.  
4. L'ordre d'antiguitat estarà determinat per la data d'emissió de les factures, i els pagaments pendents podran ser satisfets des del moment de presentació de la sol·licitud i hauran d'acreditar-se documentalment.  
  
5. Només es concediran ajudes per l'import de la base imposable de les despeses subvencionables, exclòs l'IVA o l'impost indirecte equivalent.»  
  
3. Es modifica l'article 7 del Decret 61/2021, de 14 de maig, del Consell, que queda redactat en els següents termes:  
  
«Article 7. Quantia de l'ajuda i finançament  
1. La quantia de l'ajuda per a les empreses, professionals o entitats beneficiàries es determinarà en dues fases, d'acord amb els següents paràmetres, i quedaran excloses del repartiment proporcional les sol·licituds presentades amb anterioritat al 4 de desembre de 2021:  
a) En una primera fase, es resoldran les sol·licituds d'aquells empresaris o professionals que apliquen el règim d'estimació objectiva en l'Impost sobre la Renda de les Persones Físiques. En aquest cas, es concedirà una quantitat fixa equivalent al volum de deutes pendents declarats pel sol·licitant, així com els costos fixos incorreguts en els termes de l'article 6 d'aquest decret que s'imputaran a la subvenció. Aquesta quantitat tindrà un màxim de 3.000,00 euros per sol·licitant.  
  
Tot beneficiari que haja aplicat el règim d'estimació objectiva en 2019 o 2020, amb independència que realitze altres activitats a les quals siga aplicable el règim d'estimació directa, fins i tot quan s'haja renunciat al règim d'estimació objectiva per a 2021, es regirà per aquest apartat. Per tant, no serà possible aplicar a un beneficiari simultàniament les ajudes previstes per als beneficiaris recollits en aquest apartat i en el següent.  
Així mateix, a l'efecte de quanties, criteris de resolució i terminis de presentació de sol·licituds, a les empreses que hagen realitzat una modificació estructural de la societat mercantil entre l'1 de gener de 2019 i el 31 de desembre de 2020, i els professionals o empreses que s'hagen donat d'alta o creat entre l'1 de gener de 2019 i el 31 de desembre de 2019, se'ls aplicarà el que s'estableix en aquest apartat, de tal forma que podran percebre fins a un màxim de 3.000,00 euros.  
En cas de no existir crèdit suficient per a atendre totes les sol·licituds presentades a partir del 4 de desembre de 2021, que complisquen els requisits, es realitzarà un repartiment proporcional, atés el volum de deute declarat pels sol·licitants.  
b) En una segona fase, es resoldran les sol·licituds per als empresaris, professionals i entitats que no apliquen el règim d'estimació objectiva en l'Impost sobre la Renda de les Persones Físiques, sempre que el volum d'operacions anual declarat o comprovat per l'Administració, en l'Impost sobre el Valor Afegit o tribut indirecte equivalent en 2020, haja caigut més d'un 30 % respecte a 2019, tal com es descriu en l'article 5.  
  
Aquesta ajuda no podrà ser mai inferior a 4.000,00 euros ni superior al volum de deutes pendents i costos fixos incorreguts en els termes de l'article 6 d'aquest decret que s'imputaran a la subvenció per sol·licitant, amb un màxim de 200.000,00 euros. En el cas dels grups a què es refereix l'article 4.a.2n, els límits anteriors s'aplicaran al grup en conjunt.  
El procés de concessió per a aquesta tipologia de sol·licituds es realitzarà per etapes.  
Inicialment s'assignarà un import mínim garantit de 4.000,00 euros. Si no existira crèdit suficient per a atendre totes les sol·licituds, es donarà prioritat a aquells sol·licitants que, complint tots els requisits, acrediten una major caiguda de volum de negoci en termes percentuals. Si persisteix l'empat, tindran prioritat aquells sol·licitants amb un major import de caiguda de negoci en termes absoluts.  
  
Una vegada garantida aquesta quantia mínima, es procedirà a una segona assignació amb el crèdit restant per a aquells que encara no hagen cobert amb l'import mínim tots els seus deutes pendents comunicats. El procediment de repartiment serà el següent:  
1r. Per a cadascun d'aquests sol·licitants es calcularà, tal com s'indica en l'article 5, el volum absolut de caiguda d'operacions entre 2020 i 2019 que supera el 30 %.  
2n. S'establiran dos grups de sol·licitants: els que tenen fins a 10 treballadors i els que en tenen més en 2020, calculat tenint en compte el nombre mitjà en 2020 de perceptors de rendiments dineraris del treball consignats en les declaracions mensuals o trimestrals, de retencions i ingressos a compte (model 111).  
3r. Per als sol·licitants que tenen fins a 10 treballadors es calcula l'ajuda que suposaria cobrir el 2 % d'aqueix excés de caiguda, i per a sol·licitants de més de 10 treballadors es calcula l'ajuda que suposaria cobrir-ne l'1 %. Si la suma total d'aquestes quantitats del conjunt de sol·licituds no supera els recursos sobrants, s'assigna directament a cada sol·licitant la quantitat calculada. En cas contrari, es reparteix de manera proporcional al pes que tinga cada sol·licitant en aquesta suma total.  
  
4t. Si després d'aquesta etapa continua existint import sobrant, aquest procés es tornarà a realitzar en els mateixos termes, però només per a aquells sol·licitants als quals se'ls haja assignat una quantia inferior a l'import màxim de l'ajuda que els puga correspondre.  
2. L'ajuda màxima que es concedirà per als sol·licitants de l'apartat b anterior no podrà ser superior al 40 % de la seua caiguda d'operacions anual, que supere el 30 %, calculada tal com s'indica en l'article 5 per a sol·licitants que tinguen fins a 10 treballadors, i al 20 % per a sol·licitants amb més de 10 treballadors, ni superior a 200.000,00 euros i amb un import mínim de 4.000,00 euros, en tot cas. Per tot això, les ajudes l'import de les quals a concedir siga inferior a 4.000,00 euros seran denegades per no aconseguir l'import mínim.  
3. En la resolució que s'emeta, en tot cas, es tindrà en compte l'import que s'haja concedit en anteriors resolucions, sense que, en cap cas, la suma de les subvencions concedides puga superar les quanties màximes establides en aquest decret.  
4. L'import global màxim de les ajudes a concedir ascendeix a 008.492.468 euros, d'acord amb el que es disposa en l'Ordre HAC/283/2021, de 25 de març, per la qual es concreten els aspectes necessaris per a la distribució definitiva, entre les comunitats autònomes i ciutats de Ceuta i Melilla, dels recursos de la línia Covid d'ajudes directes a autònoms i empreses prevista en el títol I del Reial decret llei 5/2021, de 12 de març, de mesures extraordinàries de suport a la solvència empresarial en resposta a la pandèmia de la Covid-19. Aquest import global es distribuirà d'acord amb els següents criteris:  
  
a) Per als beneficiaris la resolució dels quals es regeix pel descrit en l'apartat 1.a d'aquest article, és a dir que apliquen el règim d'estimació objectiva en l'Impost sobre la Renda de les Persones Físiques, aquelles empreses que hagen realitzat una modificació estructural de la societat mercantil entre l'1 de gener de 2019 i el 31 de desembre de 2020, i professionals o empreses que s'hagen donat d'alta o creat entre l'1 de gener de 2019 i el 31 de desembre de 2019, es destinarà un import màxim de 345.500.662,00 euros  
b) Per als beneficiaris la resolució dels quals es regeix pel que es descriu en l'epígraf 1.b d'aquest article, és a dir, aquells empresaris o professionals i entitats que no apliquen el règim d'estimació objectiva en l'Impost sobre la Renda de les Persones Físiques, es destinarà un import de 555.096.272,00 euros, sense perjudici del seu increment en els termes indicats en l'apartat anterior.  
Si no s'esgota el crèdit destinat a una de les dues tipologies de beneficiaris indicades en els paràgrafs anteriors, l'import sobrant incrementarà el que s'indica per a l'altre bloc de beneficiaris, sense necessitat d'una nova convocatòria.  
5. Aquestes ajudes s'imputaran a la línia de subvenció que s'habilite mitjançant el corresponent expedient de modificació pressupostària.  
  
La dotació pressupostària prevista en aquest article podrà ser ampliada amb fons procedents de l'Estat, de la Unió Europea o fons propis que puguen donar lloc a una generació, ampliació o incorporació de crèdit. En tot cas, aquest increment quedarà condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana, la qual cosa no implicarà l'obertura de termini per a presentar noves sol·licituds ni l'inici de nou còmput de termini per a resoldre. Els eventuals augments sobrevinguts en el crèdit disponible possibilitaran que es dicten resolucions de concessió complementàries per a aquelles sol·licituds que, complint tots els requisits, hagen sigut denegades per esgotament d'aquest.»  
  
  
4. Es modifica l'article 9 del Decret 61/2021, de 14 de maig, del Consell, que queda redactat en els següents termes:  
  
«Article 9. Documentació que ha d'acompanyar la sol·licitud  
1. La presentació de la sol·licitud portarà implícita l'acceptació del que es disposa en el present decret.  
2. En el formulari de sol·licitud, degudament emplenat i signat, es faran constar les següents qüestions:  
a) NIF de qui sol·licita l'ajuda.  
b) Domicili fiscal de l'empresa o professional autònom.  
c) Si el professional o empresari ha aplicat en 2019 o 2020 el règim d'estimació objectiva de l'Impost sobre la Renda de les Persones Físiques.  
d) Si es tracta d'un grup consolidat que tributa en l'Impost de Societats.  
e) Si en els anys 2019 i 2020 o en algun d'aquests s'ha format part d'un grup que aplique un règim de consolidació fiscal de territori foral, la composició d'aquest grup en 2020 i si alguna entitat d'aquest tributa en exclusiva davant d'una hisenda foral a l'efecte de l'IVA en aquests anys.  
f) Si en els anys 2019 i 2020 o en algun d'aquests s'ha format part d'un grup que aplique en règim de consolidació fiscal de territori comú, si alguna entitat d'aquest tributa en exclusiva davant una hisenda foral a l'efecte de l'IVA en aquests anys.  
g) Indicació de si se sol·licitaran ajudes en territoris diferents del del domicili fiscal.  
h) Indicació de si realitza exclusivament operacions no subjectes o exemptes que no obliguen a presentar autoliquidació periòdica d'IVA i determina el pagament fraccionat, d'acord amb la modalitat prevista en l'article 40. 2 de la Llei 27/2014, de 27 de novembre, de l'Impost de Societats.  
i) Conjunt d'ajudes públiques rebudes en el període de vigència del Marc Nacional Temporal relatiu a les mesures d'ajuda a empreses i autònoms, aprovat per la Comissió Europea en la Decisió SA. 56796 (2020/N), de 2 d'abril, i les seues modificacions. Així mateix, s'indicaran aquelles ajudes rebudes destinades a les mateixes despeses subvencionables que s'imputaran a aquestes ajudes, si és el cas.  
j) Declaració responsable de complir els requisits establits pel Marc Nacional Temporal i les corresponents modificacions, relatiu a les mesures d'ajuda estatal destinades a donar suport a l'economia en el context de l'actual brot del Covid-19.  
k) Imports de deutes pendents, desglossat entre la corresponent a proveïdors i creditors i la corresponent al nominal del deute bancari, amb indicació de si tenen aval públic, o no. Així mateix, s'aportarà l'import dels costos fixos incorreguts als quals es destinarà la subvenció, si és el cas, en els termes establits en l'article 6 d'aquest decret.  
  
l) Declaració responsable del compliment dels requisits establits en l'article 13 de la Llei general de subvencions.  
m) Declaració responsable del compliment de les obligacions establides en la disposició addicional quarta del Reial decret llei 5/2021, de 12 de març, relatius a mantindre l'activitat fins al 30 de juny de 2022, no repartir dividends durant 2021 i 2022 i no aprovar increments retributius de l'alta direcció durant un període de dos anys des de la concessió de l'ajuda.  
n) Autorització expressa perquè l'AEAT puga subministrar la informació necessària per a la comprovació del compliment dels requisits de l'ajuda i de les obligacions derivades d'aquesta, d'acord amb el que es disposa en l'article 95.1.k de la Llei general tributària. Així mateix, autorització per a l'intercanvi d'informació amb el Ministeri d'Hisenda i Funció Pública per a l'intercanvi d'informació relativa a les ajudes concedides i els reintegraments que puguen produir-se, en relació amb aquestes.  
o) Declaració, si escau, d'haver declarat un resultat net positiu en 2018, en els termes establits en l'article 5. 3 d'aquest decret.  
  
p) En el formulari de sol·licitud s'inclourà la informació de domiciliació bancària per al pagament de la subvenció.  
3. La utilització del certificat electrònic per a la tramitació de la sol·licitud eximeix de l'obligació de presentar la documentació relativa a la representació amb la qual s'actua en la fase de sol·licitud; l'òrgan instructor podrà obtindre a través dels registres corresponents qualsevol informació addicional sobre la personalitat jurídica de l'entitat sol·licitant.  
4. Quan la sol·licitud no reunisca els requisits exigits en la Llei 39/2015, d'1 d'octubre, del procediment administratiu comú de les administracions públiques, o no s'acompanye de la documentació que d'acord amb aquesta convocatòria siga exigible, es requerirà l'empresa sol·licitant perquè esmene la falta o acompanye els documents preceptius, amb advertiment que si no ho fa es considerarà que ha desistit de la seua sol·licitud, amb la resolució prèvia dictada en els termes previstos en la normativa en matèria de procediment administratiu. A aquest efecte, d'acord amb el que es disposa en l'article 33 de la Llei 39/2015, d'1 d'octubre, per concórrer raons d'interés públic derivades dels terminis per a resoldre aquestes ajudes, s'hi aplicarà el procediment d'urgència, pel qual es reduiran a la meitat els terminis establits per al procediment ordinari, excepte els relatius a la presentació de sol·licituds i recursos.  
  
Els requeriments es realitzaran per mitjans electrònics i s'entendran practicats o rebutjats en els termes que s'assenyalen en la Llei 39/2015. En aquest sentit, si transcorren cinc dies naturals sense que s'accedisca al contingut del requeriment, s'entendrà que la notificació ha sigut rebutjada i es considerarà que s'ha realitzat el tràmit de la notificació. No obstant això, si els requeriments afecten diverses persones interessades, es podran realitzar mitjançant publicació d'aquests en el Diari Oficial de la Generalitat Valenciana.»  
  
5. Es modifica l'article 15 del Decret 61/2021, de 14 de maig, del Consell, que queda redactat en els següents termes:  
  
«Article 15. Justificació  
1. La justificació de les ajudes es realitzarà necessàriament en format electrònic a través de la seu electrònica de la Generalitat.  
2. La presentació de la justificació es realitzarà en el termini màxim de tres mesos des que les ajudes van ser pagades, en els termes indicats en aquest article. En aquells casos en què s'hagen rebut pagaments a conseqüència de diferents resolucions, la documentació justificativa de les despeses subvencionables aportades serà única, tenint en compte la suma total de les quanties rebudes i en el termini establit per a l'últim pagament rebut.  
3. La justificació es realitzarà, per a aquelles ajudes concedides per import igual o superior a 60.000,00 euros, mitjançant la presentació del compte justificatiu amb aportació d'informe de persona auditora de comptes inscrita com a exercent en el Registre Oficial d'Auditors de Comptes, dependent de l'Institut de Comptabilitat i Auditoria de Comptes, que durà a terme la revisió del compte justificatiu amb l'abast que l'ajuda ha sigut destinada al pagament de les factures i deutes pendents que figuraven en la sol·licitud de subvenció.  
L'informe de revisió de l'auditor haurà de reflectir les comprovacions realitzades, i estarà acompanyat de la següent documentació:  
a) Relació de documentació requerida i revisada.  
b) Anàlisi detallada dels justificants de despesa i pagament, amb indicació de la mena d'incidència detectada, així com dels contractes dels quals deriven.  
c) Relació detallada d'altres ingressos destinats al pagament de les despeses subvencionables, amb indicació de l'import, procedència i aplicació de tals fons a les despeses subvencionables, així com de l'import total de les ajudes rebudes.  
Els pagaments efectuats pels beneficiaris hauran de documentar-se mitjançant factures pagades o documents comptables de valor probatori equivalent, així com amb els corresponents documents acreditatius del pagament.  
Quan la subvenció s'haja destinat a satisfer costos fixos, s'haurà de recollir en l'informe de revisió de l'auditor de comptes que els costos fixos compleixen els següents aspectes:  
1r. Que s'han reportat entre l'1 de març de 2020 i el 30 de setembre de 2021.  
2n. Que procedeixen de contractes anteriors al dia 13 de març de 2021.  
3r. Que compleixen l'ordre de prelació establit en l'apartat 2 de l'article 4.  
4t. Que no inclouen costos o despeses subvencionables que ja s'hagen imputat a l'ajuda.  
5é. Que no s'hi inclouen pèrdues per deterioració de valors puntuals.  
6é. En cas que les pèrdues incloguen dotacions en provisions diferents de les causades per deterioració de valor puntuals, hauran de complir la normativa comptable.  
7é. Que els costos fixos, pels imports imputats, no han sigut objecte d'altres subvencions públiques.  
8é. Que no se superen els llindars d'intensitat establits per a aquest concepte subvencionable, en els termes que s'indiquen en aquest decret.  
En aquells casos en què el beneficiari estiga obligat a auditar els seus comptes anuals per una persona auditora sotmesa a la Llei 22/2015, de 20 de juliol, d'auditoria de comptes, la revisió del compte justificatiu es durà a terme per la mateixa persona auditora. En el supòsit en què la persona o entitat beneficiària no estiga obligada a auditar els seus comptes anuals, haurà de designar expressament una auditora de comptes.  
  
El beneficiari de l'ajuda estarà obligat a posar a la disposició de la persona auditora de comptes tots els llibres, registres i documents exigibles en aplicació del que es disposa en l'article 14. 1.f de la Llei 38/2003, de 17 de novembre, així com conservar-los a fi de permetre les actuacions de comprovació i control previstes en la llei.  
La revisió dels comptes justificatius de les ajudes per part de la persona auditora de comptes, així com l'elaboració de l'informe corresponent, hauran d'adequar-se al que establisca la instrucció que es dicte, a aquest efecte, pel conseller competent en matèria d'hisenda.  
  
4. Per a les subvencions concedides per import inferior a 60.000,00 euros, els beneficiaris justificaran la subvenció mitjançant l'aportació d'un compte justificatiu simplificat, conforme amb el que es preveu en l'article 75 del Reglament de la Llei 38/2003, de 17 de novembre, sempre que continga:  
a) Una memòria d'actuació justificativa del compliment de les condicions imposades en la resolució de concessió de la subvenció.  
b) Una relació classificada de les despeses realitzades, amb identificació de la persona o entitat creditora i del document, el seu import, data d'emissió i data de pagament. Així mateix, s'indicarà la data del contracte del qual deriva.  
c) Detall d'altres ingressos o subvencions que hagen finançat les despeses subvencionables, amb indicació de l'import i la seua procedència.  
L'òrgan concedent comprovarà, a través de tècniques de mostratge, almenys en un cinc per cent dels expedients concedits, els justificants de despesa i pagament que permeten obtindre una evidència raonable sobre l'adequada aplicació de la subvenció, d'acord amb el que es disposa en l'article 75. 3 del Reglament de la Llei general de subvencions.  
  
5. Així mateix, en el termini d'un mes des que n'hagen transcorregut dos anys des de la concessió de l'ajuda, haurà d'aportar un certificat acreditatiu de no haver aprovat increments en les retribucions de l'alta direcció durant un període de dos anys des de la concessió de l'ajuda.  
  
6. Transcorregut el termini establit de justificació sense haver-se presentat aquesta davant de la persona titular de l'òrgan instructor, aquest requerirà al beneficiari perquè, en el termini improrrogable de quinze dies, siga presentada. La falta de presentació de la justificació en el termini establit en aquest apartat comportarà l'exigència del reintegrament de l'ajuda concedida.